ജോലിയുള്ള അമ്മമാരുടെ കഷ്ടത ഓര്മ്മപ്പെടുത്തി ഹൈക്കോടതി കരാര് ജീവനക്കാരിയെ പിരിച്ചു വിട്ടത് റദ്ദാക്കി കൊച്ചി: അമ്മയെന്ന ഉത്തരവാദിത്വവും തൊഴിലും ഒരുമിച്ചു കൊണ്ടുപോകുന്നതിന്റെ ബുദ്ധിമുട്ട് സ്ത്രീകള്ക്കു മാത്രമേ മനസിലാവുകയുള്ളൂവെന്നും ജോലിയുള്ള അമ്മമാരുടെ സ്ഥിതി ഏറെ ദുഷ്കരമാണെന്നും ഹൈക്കോടതി അഭിപ്രായപ്പെട്ടു. കൊല്ലത്തെ വനിതാ ശിശുവികസന ഓഫീസിലെ കരാര് ജീവനക്കാരിക്ക് പ്രസവാവധി അനുവദിക്കാതെ പിരിച്ചു വിട്ട നടപടി റദ്ദാക്കിയാണ് ജസ്റ്റിസ് ദേവന് രാമചന്ദ്രന് ഇക്കാര്യം പറഞ്ഞത്. പിരിച്ചുവിട്ട കരാര് ജീവനക്കാരി വന്ദന ശ്രീമേധയെ രണ്ടാഴ്ചയ്ക്കകം തിരിച്ചെടുക്കണമെന്നും ഇവരുടെ പ്രസവാവധി അപേക്ഷ വീണ്ടും പരിഗണിച്ചു തീര്പ്പാക്കണമെന്നും വിധിയില് പറയുന്നു. പിരിച്ചുവിട്ടതിനെതിരെ വന്ദന നല്കിയ ഹര്ജിയാണ് ഹൈക്കോടതി പരിഗണിച്ചത്. ഇവരെ സ്ഥിരപ്പെടുത്താന് കഴിയുമോയെന്നു പരിശോധിക്കാനും വിധിയില് പറയുന്നു. 2016 ഡിസംബര് മുതല് കരാര് അടിസ്ഥാനത്തിലാണ് വന്ദന ജോലി ചെയ്യുന്നത്. ഓരോ വര്ഷവും ഇവര്ക്ക് കരാര് പുതുക്കി നല്കിയിരുന്നു. കഴിഞ്ഞ നവംബറില് ഇവര് ഒരു കുഞ്ഞിന് ജന്മം നല്കി. തുടര്ന്ന് പ്രസവാവധിയില് പ്രവേശിച്ചു. പിന്നീട് ഡിസംബറില് കരാര് കാലാവധിയും കഴിഞ്ഞു. ജനുവരിയില് വീണ്ടും കരാര് പുതുക്കി നല്കിയപ്പോള് ഹര്ജിക്കാരി കുഞ്ഞു ജനിച്ച് 51ദിവസമേ ആയിട്ടുള്ളൂവെന്നും മാര്ച്ച് 26 വരെ പ്രസവാവധി നല്കണമെന്നും ആവശ്യപ്പെട്ട് അപേക്ഷ നല്കി. ഇതു നിരസിച്ച സംസ്ഥാന വനിതാ ശിശു വികസന വകുപ്പ് ഡയറക്ടര് അനധികൃതമായി ജോലിക്കു ഹാജരായില്ലെന്നാരോപിച്ച് വന്ദനയെ പിരിച്ചു വിടാന് നിര്ദ്ദേശിച്ചു. തുടര്ന്നാണ് ഹര്ജിക്കാരി ഹൈക്കോടതിയെ സമീപിച്ചത്.